‘‘বেশ। মন খুলে তবে আপনাকে একটা কথা বলি। দেখুন পুকুর চুরি, হাজার হাজার গাছ কেটে চুরি, বিরল বন্যপ্রাণী চুরি, পরিবেশ চুরি... এ সব চুরির কোনও সাজা আছে? পৃথিবীকে ধোঁয়াশা কেমন গ্রাস করছে দেখেছেন? কারও কোনও হেলদোল আছে? ইউরোপ এশিয়া আমেরিকায় সর্বত্র দূষণ গ্রাস করেছে। গাড়ির ধোঁয়া, কারখানার বর্জ্য, গাছ কাটা, স্যরি...’’ কী খেয়াল হওয়ায় কথা থামালেন ভদ্রলোক। কণ্ঠস্বর নামিয়ে বললেন, ‘‘অথচ দেখুন, ক্ষুধার্ত মানুষ খাদ্য চুরি করে গণপ্রহারে মরছে। আবার কারও দশ জন এসকর্ট পাইলট-কার আগে-পিছে। অথচ কেউ স্ত্রীর মরদেহ নিয়ে হাঁটছে মাইলের পর মাইল। চল্লিশ বছর আগে চাকরির প্যানেল থেকে চুরি গিয়েছিল আমার নাম। বিচার হয়নি।’’